MDC en Zanu-PF ‘op ’n pad na oorlog’
Onderwerp: MDC en Zanu-PF ‘op ’n pad na oorlog’ Thu Feb 11, 2010 6:15 pm
Jou selfoon Jou Facebook-profiel Tangai Chipangura
’n Verkiesing om ’n einde te maak aan die dooie punt binne Zimbabwe se regering.
Dié opsie word ’n sterker moontlikheid omdat die regering van nasionale eenheid (RNE) – wat vandag presies ’n jaar gelede tot stand gekom het – nooit ten volle in werking getree het nie en dié land daarom dieper in ’n politieke krisis dwing.
Mnr. Tendai Biti, Zimbabwe se minister van finansies en onderleier van die beweging vir demokratiese verandering (MDC), het aan Die Burgergesê dis duidelik dat pres. Robert Mugabe se Zanu-PF die RNE wil doodwurg.
“In die vier weke sedert Zanu-PF se jaarkongres sien ons ’n groterwordende tendens van roekelose vernietiging van die bestaande regeringstrukture deur daardie party.
“Dit manifesteer in verskerpte plaasaanvalle en -besettings, min-agting van hofbevele deur die prokureur-generaal en sy kantoor, en kwaadwillige opdragte deur pres. Robert Mugabe aan ministers om nie verder aan die eerste minister, mnr. Morgan Tsvangirai, verslag te doen nie.”
Volgens Biti is dit duidelik dat Zanu-PF omstandighede skep vir “die algehele verval” van die RNE.
Oor die huidige samesprekings in Harare deur die bemiddeling van ’n taakspan van pres. Jacob Zuma, vra Biti – ook die MDC se hoofwoordvoerder – “watter samesprekings? Daar kan geen samesprekings wees as daar geen gesprekke plaasvind nie en hier is nie gesprekke nie”.
Zuma is in November verlede jaar deur die Suider-Afrikaanse Ontwikkelingsgemeenskap (SAOG) 30 dae gegee om die geskille tussen die partye in Zimbabwe op te los. Die spertyd was reeds op 5 Desember.
Die MDC dring steeds aan dat Mugabe die hoof van die land se reserwebank, mnr. Gideon Gono, en die prokureur-generaal, mnr. Johannes Tomana, afdank. Hy weier egter en dring op sy beurt daarop aan dat Tsvangirai Westerse lande oorreed om geteikende sanksies teen Zanu-PF se leiers op te hef.
Zuma het verlede maand, kort voor die leiersberaad van die Afrika-Unie in Addis Abeba, die moontlikheid van ’n nuwe verkiesing in Zimbabwe begin voorhou.
“Die onvermydelike gevolg van Zanu-PF se selfmoordneigings om die RNE te laat misluk, is ’n verkiesing.Die MDC is gereed vir so ’n verkiesing,” het Biti gesê.
Zanu-PF se adjunk-sekretarisgeneraal, mnr. Ephraim Masawi, het gister gesê Biti se stellings “plaas die twee partye op ’n pad na oorlog en die revolusionêre party (Zanu-PF) sal dié oorlog, soos al die voriges, wen.”